বিশ্ব পরিবেশ দিবসের অনুষ্ঠানে প্রধানমন্ত্রীর ভাষণ

প্রধানমন্ত্রী শ্রী নরেন্দ্র মোদী আজ ভিডিও কনফারেন্সের মাধ্যমে পেট্রোলিয়াম ও প্রাকৃতিক গ্যাস মন্ত্রক এবং পরিবেশ, বন ও জলবায়ু পরিবর্তন মন্ত্রকের যৌথভাবে আয়োজিত বিশ্ব পরিবেশ দিবসের অনুষ্ঠানে বক্তব্য রাখেন । অনুষ্ঠানে প্রধানমন্ত্রী পুণের এক কৃষকদের সঙ্গে মত বিনিময় করেন, যিনি জৈব কৃষিকাজ ও কৃষিক্ষেত্রে জৈব জ্বালানির ব্যবহারের অভিজ্ঞতার কথা ভাগ করে নেন । প্রধানমন্ত্রী এদিন ‘২০২০-২৫ পর্যন্ত ভারতে ইথানল মিশ্রনের জন্য পরিকল্পিত পথে বিশেষজ্ঞ কমিটির প্রতিবেদন’ প্রকাশ করেন । তিনি সারা দেশে ইথানলের উৎপাদন ও বন্টনের জন্য পুণেতে উচ্চক্ষমতাসম্পন্ন ই-১০০ পাইলট প্রকল্পের উদ্বোধন করেন । এবছর অনুষ্ঠানের বিষয়ভাবনা ছিল – ‘উন্নত পরিবেশের জন্য জৈবজ্বালানির বিষয়ে প্রচার’। এদিনের অনুষ্ঠানে কেন্দ্রীয়মন্ত্রী নীতিন গড়করি, শ্রী নরেন্দ্র সিং তোমর, শ্রী প্রকাশ জাওড়েকর, শ্রী পীযূষ গোয়েল এবং শ্রী ধর্মেন্দ্র প্রধান উপস্থিত ছিলেন । অনুষ্ঠানে প্রধান অতিথির বক্তব্যে প্রধানমন্ত্রী বলেন, বিশ্ব পরিবেশ দিবস উপলক্ষ্যে ইথানল ক্ষেত্রের উন্নয়নের জন্য বিশদ পথনির্দেশিকা প্রকাশ করা হয়েছে, যা ভারতকে এই ক্ষেত্রে অনেকটাই এগিয়ে নিয়ে যেতে সাহায্য করবে । তিনি বলেন, একবিংশ শতাব্দীর ভারতে ইথানল অন্যতম প্রধান অগ্রাধিকারে পরিণত হয়েছে । তিনি আরও জানান, ইথানলের ওপর জোর দেওয়ায় পরিবেশের পাশাপাশি কৃষকদের জীবনেও প্রভাব পড়েছে । তিনি বলেন, সরকার ২০২৫ সালের মধ্যে পেট্রোলে ২০ শতাংশ ইথানল মিশ্রণের লক্ষ্যমাত্রা পূরণের সঙ্কল্প নিয়েছে । এর আগে সরকারের লক্ষ্য ছিল ২০৩০ সালের মধ্যে এই সঙ্কল্প পূরণ । এখন সরকার ৫ বছর আগেই এই লক্ষ্য পূরণের জন্য সঙ্কল্প গ্রহণ করেছে । তিনি আরও জানান, ২০১৪ সাল পর্যন্ত ভারতে গড়ে মাত্র ১.৫ শতাংশ ইখানল মিশ্রিত হতে পারত । এখন তা বেড়ে ৮.৫ শতাংশ হয়েছে । ২০১৩-১৪ সালে দেশে প্রায় ৩৮ কোটি লিটার ইথানল কেনা হত । এখন তা বেড়ে দাঁড়িয়েছে ৩২০ কোটি লিটারেরও বেশি । তিনি বলেন, ইথানল কেনার পরিমাণ ৮ গুণ বৃদ্ধির সুফল পেয়েছেন দেশে আখ চাষীরা । প্রধানমন্ত্রী জানান, একবিংশ শতাব্দীর ভারত কেবলমাত্র একবিংশ শতাব্দীর আধুনিক চিন্তা-ভাবনা ও আধুনিক নীতি থেকে শক্তি গ্রহণ করতে পারে । এই চিন্তাভাবনা নিয়েই সরকার ধারাবাহিকভাবে প্রতিটি ক্ষেত্রে নীতিগত সিদ্ধান্ত নিচ্ছে । এদিন তিনি জানান, দেশে ইথানল উৎপাদন ও কেনার জন্য প্রয়োজনীয় পরিকাঠামো নির্মাণে জোর দেওয়া হয়েছে । যেখানে চিনির উৎপাদন বেশি সেখানে বেশিরভাগ ইথানল উৎপাদন ইউনিট গুলি রয়েছে । মূলত ৪-৫টি রাজ্যেই এই সংখ্যা বেশি । তবে এখন সারা দেশে এটি ছড়িয়ে দেওয়ার উদ্যোগ নেওয়া হয়েছে । কৃষি বর্জ্য থেকে ইথানল তৈরি করতে দেশে আধুনিক প্রযুক্তি ভিত্তিক প্ল্যান্ট স্থাপন করা হচ্ছে । প্রধানমন্ত্রী বলেন, ভারত জলবায়ু পরিবর্তন রোধে বারবার সোচ্চার হয়েছে । এক সূর্য, এক বিশ্ব, এক গ্রিড তৈরির জন্য আন্তর্জাতিক সৌর জোট গঠন এবং দুর্যোগ মোকাবিলায় পরিকাঠামোগত উদ্যোগের ক্ষেত্রে সমন্বয় সাধনের লক্ষ্যে ভারত সমুচ্চ দৃষ্টিভঙ্গি নিয়ে এগিয়ে চলেছে । তিনি জানান, জলবায়ু পরিবর্তন সূচকে ভারত বিশ্বের শীর্ষ ১০টি দেশের মধ্যে রয়েছে । তিনি আরও বলেন, জলবায়ু পরিবর্তনের কারণে যেসব সমস্যা মোকাবিলা করতে হচ্ছে সেই সম্পর্কেও ভারত সচেতন এবং সক্রিয়ভাবে কাজ করে চলেছে । প্রধানমন্ত্রী জলবায়ু পরিবর্তনের বিরুদ্ধে লড়াইয়ে গৃহিত পদক্ষেপের কথা উল্লেখ করেন । তিনি জানান যে, পুনর্নবিকরণ শক্তির জন্য দেশের সক্ষমতা গত ৬-৭ বছরে আড়াইশো শতাংশেরও বেশি বৃদ্ধি পেয়েছে । পুনর্বিকরণ শক্তি ব্যবস্থাপনা প্রতিস্থাপনে ভারত আজ বিশ্বের শীর্ষ ৫টি দেশের মধ্যে স্থান করে নিয়েছে । বিশেষত সৌরশক্তি ক্ষেত্রে সক্ষমতা প্রায় ৬ বছরে ১৫ গুণ বেড়েছে । প্রধানমন্ত্রী জানান, ভারত এক্ষেত্রে একটি ঐতিহাসিক পদক্ষেপও নিয়েছে । আজ দেশের সাধারণ মানুষ একবার ব্যবহারযোগ্য প্লাস্টিক প্রত্যাহার, সমুদ্র সৈকত পরিষ্কার করা বা স্বচ্ছ ভারত গঠনে এগিয়ে এসেছে এবং নেতৃত্ব দিয়েছে । তিনি জানান, ৩৭ কোটিরও বেশি এলইডি বাল্ব ব্যবহার করা হচ্ছে এবং ২৩ লক্ষেরও বেশি বিদ্যুৎ সাশ্রয়কারী ফ্যানের প্রভাব সম্পর্কে কখনোই আলোচনা করা হয়না । প্রধানমন্ত্রী জানান, একইভাবে উজ্জ্বলা প্রকল্পের আওতায় বিনামূল্যে রান্নার গ্যাস সংযোগ, সৌভাগ্য প্রকল্পের আওতায় বিদ্যুৎ সংযোগ দানের ফলে বহু মানুষের উপকারে হয়েছে । এরফলে কাঠের জ্বালানির ব্যবহার কমেছে । এতে পরিবেশদূষণ হ্রাস করার পাশাপাশি স্বাস্থ্যক্ষেত্রেও উন্নতি হয়েছে । পরিবেশ সুরক্ষা জোরদার হয়েছে । তিনি বলেন, ভারত পরিবেশ সুরক্ষায় বিশ্বের সামনে এক দৃষ্টান্তমূলক উদাহরণ তুলে ধরেছে । অর্থনীতি এবং বাস্তুতন্ত্র উভয় ক্ষেত্রের ওপরই জোর দেন তিনি। প্রধানমন্ত্রী বলেন, এই দুই ক্ষেত্রই একসঙ্গে এগিয়ে যেতে পারে । আর ভারত এটাই বেছে নিয়েছে । তিনি বলেন, অর্থনীতিকে শক্তিশালী করার পাশাপাশি আমাদের দেশে বনাঞ্চলেও গত কয়েক বছরে ১৫ হাজার বর্গ কিলোমিটার বেড়েছে । আমাদের দেশে বাঘের সংখ্যাও দ্বিগুণ হয়েছে এবং গত কয়েক বছরে চিতাবাঘের সংখ্যা প্রায় ৬০ শতাংশ বৃদ্ধি পেয়েছ । প্রধানমন্ত্রী জানান, স্বচ্ছ ও বিদ্যুৎ সাশ্রয়কারী ব্যবস্থাপনা, স্থিতিস্থাপক নগর পরিকাঠামো এবং পরিকল্পিত পরিবেশ পুনর্গঠন আত্মনির্ভর ভারত অভিযানের একটি গুরুত্বপূর্ণ অঙ্গ । তিনি বলেন, পরিবেশ সম্পর্কিত সকল উদ্যোগ গ্রহণের ফলে দেশে নতুন বিনিয়োগের সুযোগ তৈরি হচ্ছে । লক্ষ লক্ষ যুবক কর্মসংস্থানের সুযোগ পাচ্ছে । ভারত বায়ুদূষণ রোধে ‘জাতীয় স্বচ্ছ বায়ু পরিকল্পনা’র মাধ্যমে একটি সামগ্রিক পদ্ধতির সঙ্গে কাজ করে চলেছে । তিনি বলেন, নৌ-পথ ও মাল্টিমোডাল সংযোগ স্থাপনের কাজ কেবল সবুজ পরিবহনের মিশনকেই জোরদার করবে না, দেশে পণ্য পরিবহনের দক্ষতাকেও বাড়িয়ে তুলবে । বর্তমানে দেশের মেট্রো রেলের পরিষেবা ৫টি শহর থেকে বেড়ে ১৮টি শহরে হয়েছে । এতে ব্যক্তিগত যানবাহন ব্যবহার হ্রাস করেছে । প্রধানমন্ত্রী বলেন, আজ দেশের রেল নেটওয়ার্কের একটি বড় অংশে বিদ্যুতায়নের কাজ হয়েছে । দেশের বিমান বন্দরগুলিও দ্রুতগতিতে সৌরশক্তি থেকে বিদ্যুৎ ব্যবহারের জন্য কাজ চালাচ্ছে । তিনি বলেন, ২০১৪ সালের আগে কেবলমাত্র ৭টি বিমানবন্দরে সৌরচালিত বিদ্যুৎ সুবিধার ব্যবস্থাপনা ছিল । এখন বর্তমানে এই সংখ্যা বেড়ে ৫০ হয়েছে । ৮০টিরও বেশি বিমানবন্দরে এলইডি আলো লাগানো হয়েছে । এরফলে বিদ্যুৎ সাশ্রয়ের পরিমাণ বেড়েছে । প্রধানমন্ত্রী কেভাডিয়াকে বৈদ্যুতিক যানবাহন পরিচালিত নগরী হিসেবে গড়ে তোলার জন্য কাজ চলছে বলেও উল্লেখ করেন । তিনি বলেন, এরজন্য প্রয়োজনীয় পরিকাঠামো সহজলভ্য করা হচ্ছে, যাতে ভবিষ্যতে কেভাডিয়ায় কেবল ব্যাটারি পরিচালিত বাস, দুচাকা ও চারচাকার গাড়ি চলতে পারে । তিনি বলেন, জলবায়ু পরিবর্তনের সঙ্গে জলসম্পদের সরাসরি সম্পর্ক রয়েছে । জলসম্পদ রক্ষা করলে পরিবেশও সুরক্ষিত থাকবে । তিনি বলেন, জলজীবন মিশনের মাধ্যমে দেশে জলসম্পদ ব্যবহার ও সংরক্ষণের কাজ চলছে । প্রতিটি পরিবারকে নলবাহিত জল সংযোগের সঙ্গে যুক্ত করা হচ্ছে । অটল ভূজল যোজনা ও বৃষ্টির জল সংরক্ষণের মাধ্যমে ভূগর্ভস্থ জলের স্তর বৃদ্ধির ওপর জোর দেওয়া হচ্ছে । প্রধানমন্ত্রী ঘোষণা করেন যে, সরকার ১১টি ক্ষেত্রকে চিহ্নিত করেছে , যেখানে আধুনিক প্রযুক্তির মাধ্যমে পুনর্ব্যবহারের সাহায্যে সম্পদকে ভালোভাবে ব্যবহার করা যায় । তিনি বলেন, ‘কাছড়া’ থেকে ‘কাঞ্চন’ বিষয়ে প্রচারে বিগত কয়েক বছরে প্রচুর কাজ হয়েছে । মিশন মোডে এখন এটি দ্রুতগতিতে এগিয়ে চলেছে । এর সঙ্গে সম্পর্কিত সকল কর্মপরিকল্পনা নিয়মমাফিক কার্যকর করা হচ্ছে । প্রধানমন্ত্রী বলেন, জলবায়ু রক্ষার জন্য পরিবেশ সুরক্ষার বিষয়ে আমাদের প্রয়াস অত্যন্ত জরুরি । আগামী প্রজন্মকে একটি নিরাপদ পরিবেশ প্রদানে সকলকে এগিয়ে আসার আহ্বান জানান তিনি । দেশের প্রতিটি নাগরিক জল, বায়ু ও ভূমির ভারসাম্য রক্ষার জন্য ঐক্যবদ্ধ প্রয়াস চালালে তবেই তা সম্ভব বলে জানান প্রধানমন্ত্রী ।